ועדת הכספים, כנסת 23, פרוטוקול מספר 79, 2020-06-29 12:00

משה גפני: רבותיי, ברוכים הבאים, אני מקדם בברכה את שר הבריאות, יושב-ראש הכנסת לשעבר, חבר הכנסת יולי יואל אדלשטיין, שבא לכבד אותנו ולכבד את המנכ"ל הקודם, את אלברט.

משה גפני: אנחנו לראשונה מקיימים ישיבה מיוחדת, ישיבת פרידה ממנכ"ל הכנסת היוצא.

משה גפני: אני חושב שמן הראוי היה לקיים ישיבה כזאת.

משה גפני: אדם שהיה בראש המערכת, אמנם לא המערכת הפוליטית ואמנם ולא כמו יושב ראש הכנסת, אבל בכל אופן אדם שעמד בראש המערכת שהתנהלה כאן.

משה גפני: אנחנו כוועדת שירות היינו לו לעזר בדברים שהיינו צריכים לעשות.

משה גפני: אנחנו גם מינינו אותו להיות מנכ"ל, על פי הצעת יושב-ראש הכנסת לשעבר, השר יולי אדלשטיין.

משה גפני: אנחנו נפרדים ממך, אדוני המנכ"ל לשעבר.

משה גפני: אנחנו נפרדים ממך ואנחנו מתפללים ומבקשים בשבילך, שתצליח בכל אשר תפנה ותעשה.

משה גפני: אני שמח שאנחנו גם אומרים כלפי כל העולם – מי שעבד כאן והיה במשך כמה שנים טובות האיש שעמד בראש המערכת, שאנחנו לא נותנים לו ללכת בשקט, אלא מקיימים ישיבה פורמלית של ועדת הכספים על משך כל התקופה שהיה כאן.

משה גפני: אני מברך אותך בשם הוועדה על יציאתך לעבודה אחרת, שהשם יעזור שתצליח בה, תקבל אותה ותשתתף בה.

משה גפני: אנחנו מודים לך על כל השנים שתרמת לעבודת הכנסת.

משה גפני: אדוני שר הבריאות, יושב-ראש הכנסת לשעבר, בבקשה.

יולי יואל אדלשטיין: תודה, אדוני היושב-ראש, חבר הכנסת גפני, חברי הכנסת, כפי שציינת, הוועדה בשבתה כוועדת שירות נפרדת מן המנכ"ל, מאלברט שלנו.

יולי יואל אדלשטיין: אני חושב שזה מעשה מאוד נכון וראוי לעשות.

יולי יואל אדלשטיין: כפי שציינת, אתם הייתם אלה שלהם הבאתי את הבקשה, את ההצעה שלי לאשר את אלברט סחרוביץ לתפקיד מנכ"ל הכנסת, וכך זה נעשה פה אחד.

יולי יואל אדלשטיין: למרות שתפקיד מנכ"ל במערכת כזאת הוא קצת כפוי טובה, אני לא חושב שהיו חברי כנסת שאמרו: חבל שתמכנו בו, חבל שהצבענו בשבילו, גם כשהיה צריך לקבל החלטות קשות.

יולי יואל אדלשטיין: כידוע, יש פה בניין לא מעט אגו ולא מעט תחרות ודברים שלא תמיד נוח למנכ"ל לסדר ביניהם, אבל זה תפקידו ואלברט תמיד עשה את זה על הצד הטוב ביותר.

יולי יואל אדלשטיין: אני לא חושב שצריך להוסיף מילים על איך הבניין הזה נראה בשנים האחרונות בכל התחומים.

יולי יואל אדלשטיין: יש בזה בוודאי לא מעט זכויות לאלברט.

יולי יואל אדלשטיין: הרבה מאוד מבקרים, תדירים יותר או תדירים פחות, מן הארץ ומחוצה לה, ציינו את הדבר הזה בפניי לא פעם, איך העסק מתנהל, איך הוא נראה ואיך הדברים כאן באמת מתקתקים.

יולי יואל אדלשטיין: אני רוצה לשלב בין שני התפקידים של אלברט.

יולי יואל אדלשטיין: דווקא בחמישה, שישה שבועות האחרונים, אני למדתי להעריך עוד יותר את הצעדים שלך כאן בפברואר, מרץ כשעוד מעטים מאוד, גם בעולם הרפואה וגם בציבור הישראלי, התעוררו לסכנות שאורבות לנו מן הנגיף.

יולי יואל אדלשטיין: כאן היית דווקא זה שהיה צריך לקבל החלטות, קשות, לא כל כך מקובלות, שלוו לפעמים בטונים פוליטיים צורמים של הרס הדמוקרטיה והרס הפרלמנט וכן הלאה וכן הלאה.

יולי יואל אדלשטיין: אבל אני חושב שעכשיו כשמסתכלים אחורה, מבינים כמה הצעדים היו נחוצים ואיזה אסון פרלמנטרי פוליטי היה צפוי לנו אלמלא היית נוקט באותם צעדים.

יולי יואל אדלשטיין: אני חושב שכאן זה לא רק עניין של ביצוע, כי כולם יודעים שאתה ביצועיסט, אלא גם לזהות ולנהוג בהתאם, גם כשזה לא פופולרי ולא מקובל.

יולי יואל אדלשטיין: אני חושב שהיית בין ראשי המערכות הראשונים במדינה שנהגו כך במערכת שלהם, ועל זה מגיעה לך מילת תודה.

יולי יואל אדלשטיין: זה לא סוד, שאני במצב שאני לא רגיל לו מאז 2001, שאתה לא עובד לצדי.

יולי יואל אדלשטיין: יחד עם זה, אני חושב שאתה צברת מוניטין עצמאי לגמרי, בוודאי גם בשנים האחרונות כאן בכנסת.

יולי יואל אדלשטיין: מספר התפקידים שאני שומע עליהם שעומדים על הפרק, כל אחד הולם אותך ואתה הולם אותו, וכפי שגם אמר חבר הכנסת גפני, אני מאחל לך המון בהצלחה גם כחבר, אבל כמי שגם חושב שבשירות הציבורי צריך לא מעט אנשים כמוך.

יולי יואל אדלשטיין: בהצלחה.

משה גפני: תודה רבה.

אחמד טיבי: האמת היא שלפני שאלברט נבחר, לא הכרתי אותו טוב.

אחמד טיבי: ידעתי שהוא היה יועץ של יושב-ראש הכנסת לשעבר.

אחמד טיבי: אבל ככל שעבר הזמן, גם אני וגם חבריי בכל גווני הקשת הפוליטית כאן הכירו באופן אישי מקרוב את אלברט.

אחמד טיבי: הכירו בו כמה וכמה צדדים: א.

אחמד טיבי: ברמה האישית, תענוג לעבוד מולו ואתו; ב.

אחמד טיבי: ברמה המקצועית, האיש בולדוזר; ג.

אחמד טיבי: הוא היה תמיד קשוב לכל המניירות, הרגישויות והדרישות של חברי הכנסת, וזה עולם לא קל כאן בכנסת, מי כמוהו יודע.

אחמד טיבי: הוא תמיד ידע לנווט בין כל המניירות וכל הדרישות, המוצדקות והלא מוצדקות.

אחמד טיבי: אני שייך לאלה שעצוב להם שאתה עוזב את הבניין, אבל אני בטוח שכל מי שייקח אותך כפרויקטור, ביצועיסט, מנכ"ל, מנהל – ירוויח נטו.

אחמד טיבי: תודה רבה.

משה גפני: תודה רבה.

משה גפני: מיכל, בבקשה.

מיכל שיר סגמן: אני מכירה את אלברט באמת משנת 2001, הרבה מאוד שנים.

מיכל שיר סגמן: זכיתי להכיר אדם, כמו שאמרת, בולדוזר, רציני, מקצועי שאוהב גם את המקום הזה.

מיכל שיר סגמן: הכנסת זכתה בבן אדם שגם "גדל" פה, מכיר את הכנסת, והממלכתיות.

מיכל שיר סגמן: תדמית הכנסת, גם תדמית הכנסת בפני הציבור, מאוד מאוד חשובה לו זכיתי לראות אותו מתפקד גם מחוץ לכנסת, ולכן לקבל גם פרספקטיבה חיצונית.

מיכל שיר סגמן: לשמחתי, גם זכיתי – והמילה היא בהחלט זכיתי – להיות חברת כנסת כשהוא בתפקיד.

מיכל שיר סגמן: כמי שמכירה את המשכן לא מעט שנים באמת הכנסת זכתה – אגב, גם ביושב-ראש נפלא כיולי אדלשטיין.

מיכל שיר סגמן: נדיר שמוצאים אנשי מקצוע שגם יודעים לנהל, אבל גם אכפת להם ברמה הכי אישית שיש מכל דבר שקורה פה במשכן, ולכן הכנסת זכתה.

מיכל שיר סגמן: אלברט, המון המון תודה ובהצלחה בתפקידים בהמשך, שאין לי ספק שאתה תעשה חיל ויזכו בך לאן שלא תבחר שאתה הולך.

משה גפני: תודה רבה.

משה גפני: מיקי, בבקשה.

מיקי לוי: האמת היא שבתקופה הזו בתקופתו הבניין של הכנסת זכה לאיזה מן ליטוף ושיפור ושיפוץ.

מיקי לוי: די אם תעבור על הדיקטים שהיו בין המסדרון לבין חדרי האוכל, זה היה נורא ואיום.

מיקי לוי: זה אסתטי, זה מורגש כמעט בכל פינה מפינות בניין הכנסת, ובהחלט יכולת הארגון והמקצועיות שלו עומדות לזכותו.

מיקי לוי: גם אנחנו חברי הכנסת זכינו לכל מיני שיפורים ודיבידנדים ורצון כזה או אחר.

מיקי לוי: אנחנו מאחלים לך הצלחה בהמשך הדרך.

מיקי לוי: תודה רבה לך באמת על העשייה בשנים האלה.

מיקי לוי: בהצלחה מכל הלב.

משה גפני: תודה רבה.

משה גפני: ינון, בבקשה.

ינון אזולאי: אני חושב שביום כזה כדאי קודם כל לברך את היושב-ראש דאז והשר דהיום, כי רק עכשיו אנחנו מבינים את הבחירה הטובה שהוא עשה אז, שהיא היתה בחירה מבריקה וטובה.

ינון אזולאי: היום אנחנו נפרדים אולי רק פה מהכנסת, אבל כאיש אשדוד אני ממשיך ואמשיך לפגוש אותו בעזרת השם, גם במקומות מאוד טובים.

ינון אזולאי: אני מאמין, ואני חושב שכבוד השר, אתה צריך להמשיך, הוא היה אצלך מ-2001 – לא בגלל שהוא עכשיו עצמאי, אז עזבת אותו, אלא אתה צריך להמשיך ולדאוג לו.

ינון אזולאי: זה זמן שאנחנו גם נפרדים מהצוות שסבב אותו, צוות שהיה מדהים.

ינון אזולאי: אני חייב להגיד מילה טובה לכל העובדים – מהכניסה של נורית עם כל היועצים, לא אזכיר כל אחד – צוות שכואב להיפרד ממנו.

ינון אזולאי: תמיד הדלת שלכם היתה פתוחה כשחבר כנסת היה מגיע.

ינון אזולאי: גם אם אלברט בישיבה, הוא היה אומר: תכניסו חבר כנסת, אם יש לו משהו דחוף.

אחמד טיבי: אה, זה היה גם לגביך?

ינון אזולאי: לא, זה חרדים וערבים...

ינון אזולאי: אל תדאג...

ינון אזולאי: הדבר האחרון שאתו אני לא מסכים אתך, אלברט, זה דבר שאני חושב שאף אחד בוועדה לא יסלח לך, שהחזרת מהכנסת 200 מיליון שקל לאוצר.

ינון אזולאי: תגיד שזאת הלוואה, אנחנו לא מאמינים בזה.

ינון אזולאי: שיהיה בהצלחה בעזרת השם.

משה גפני: תודה רבה.

משה גפני: מנהלת מרכז המחקר והמידע, יושבת-ראש ועד העובדים, הודיה בבקשה.

הודיה קין: תודה רבה.

הודיה קין: אני באמת רוצה להודות בשם כל עובדי הכנסת למנכ"ל הכנסת היוצא אלברט על עשייה מאוד משמעותית בבית הזה, בניהול בית מיוחד ומורכב; ואגב, גם תודה לך, יושב-ראש הכנסת לשעבר, שר הבריאות, זו הזדמנות להודות לך על כל התקופה הזאת.

הודיה קין: אלברט, אני חושבת שזה סוג של סגירת מעגל פה בחדר הזה עם יושב-ראש ועדת הכספים הזה, שהתחלנו את הדרך הזאת קצת בקול רעש גדול, ובסופו של דבר, דווקא מתוך משבר כזה צמחנו לדרך משותפת של עשייה לטובת העובדים, עשייה מאוד משמעותית.

הודיה קין: באמת תמיד בער בך העניין הזה ותמיד אמרת שחשוב לך גם הנושא של רווחת העובדים.

הודיה קין: יצאנו לדרך מתוך כבוד הדדי, שזה מה שחשוב, זה הכי חשוב ביחסי ועד ומנכ"ל, כשמטבע הדברים יש מחלוקות לאורך הדרך.

הודיה קין: אז אני רוצה להודות על כל מה שעשינו יחד, בין על הדברים שיזמת ובין על הדברים שנתת להם רוח גבית.

הודיה קין: אני חושבת שאתה משאיר פה חותם של פרויקטים שהובלת.

הודיה קין: אני מאחלת לך שתראה גם מרחוק את הפירות שלהם, פרויקטים מאוד משמעותיים.

הודיה קין: אני גם רוצה לקוות שעובדי הכנסת משאירים אצלך חותם.

הודיה קין: אני חושבת שזאת זכות לעמוד בראש ארגון כזה עם עובדים כל כך מקצועיים, מחויבים ומסודרים, ואתה באמת ציינת את זה על כל במה ובכל מקום אפשרי.

הודיה קין: אני מאמינה שגם לוועד העובדים יש קצת תרומה לזה, כאילו ללכת עם זה לדרך אחרת וללא ספק עם הרבה מטען משמעותי.

הודיה קין: אני מאחלת בשם כל העובדים הצלחה רבה.

הודיה קין: תודה.

משה גפני: הודיה, תודה רבה.

משה גפני: שלמה, בבקשה.

שלמה קרעי: אלברט, אני רוצה לברך אותך על העבודה המסורה שלך כל השנים האלה כאן בכנסת.

שלמה קרעי: הובלת דברים חשובים, ואני בטוח שימשיכו ויתבססו על אדני הרפורמות והדברים שהובלת כאן.

שלמה קרעי: אני מאחל לך הצלחה בהמשך דרכך, בכל אשר תפנה תשכיל ותצליח.

משה גפני: אמן, תודה רבה.

משה גפני: אלברט, בבקשה.

אלברט סחרוביץ: אדוני היושב-ראש, הרב גפני, אדוני השר, תודה רבה שמצאת זמן עם עיסוקיך הרבים בימים אלה לבוא לכבד אותי.

אלברט סחרוביץ: מכובדי חברי הכנסת, קודם כל אני מצטרף ליוזמה החשובה, שאולי כדאי להפוך אותה למסורת, למרות שאני כביכול חתן השמחה.

אלברט סחרוביץ: זאת הוועדה שממנה בשבתה כוועדת השירות.

משה גפני: אתה מתכוון בלי נדר, נראה איזה מנכ"לים יהיו.

אלברט סחרוביץ: אני אומר את שלי, אתה תעשה מה שאתה מבין עם הבאים אחריי.

ינון אזולאי: גם כשמנכ"ל לא טוב עוזב, אתה צריך לברך אותו כשהוא עוזב.

אלברט סחרוביץ: אז באמת תודה רבה על היוזמה ועל הברכות של כולם.

אלברט סחרוביץ: ארבע שנים זה פרק זמן די משמעותי.

אלברט סחרוביץ: אני מקווה מאוד שהצלחתי להפיק פה את המיטב, וזה גם בעזרת הגיבוי של היושב-ראש, העזרה והסיוע – חברי הכנסת לא רק באו עם בקשות או עם סוגיות מוזרות.

אלברט סחרוביץ: הזכירו גם את הוועדה הספציפית הזאת וגם מן הסתם את העומד בראשה; חברי הכנסת גם סייעו.

אלברט סחרוביץ: הבית הזה מאוד מורכב וייחודי, שמנכ"ל דומיננטי ככל שיהיה, לא יכול לעשות דברים לבד.

אלברט סחרוביץ: הרבה דברים נעשו גם בגיבוי של היושב-ראש, גם בסיוע של חברי כנסת, וכן הודיה, אני אמשיך להגיד את זה, בלי העובדים המסורים של המקום הזה, אין דברים כאלה.

אלברט סחרוביץ: אמיתי, אין דברים כאלה.

אלברט סחרוביץ: הכנסת בורכה בכך.

אלברט סחרוביץ: אני חוזר על המשפט ושוחק אותו, שהיתה לי אכן זכות מאוד גדולה לעמוד בראש הצוות המנהלי והסגל המנהלי של הכנסת.

אלברט סחרוביץ: בלי העובדים האלה, וכמובן בלי חבריי חברי ההנהלה והצוות הנפלא שלי שהוזכר פה, לא הייתי מגיע לכל אותם הדברים הטובים שנעשו פה, ונעשו פה.

אלברט סחרוביץ: אני לא אאריך בדברים, אני נרגש – פחות או יותר כמו שהייתי נרגש לפני ארבע שנים כשמוניתי.

אלברט סחרוביץ: אני עדיין מרגיש למקום הזה יראת כבוד וחרדת קודש.

אלברט סחרוביץ: ייקח זמן עד שאני אבוא ואעכל את הדברים שעברתי פה בכל שנותיי.

אלברט סחרוביץ: דרך אגב, זאת פרידה ממני כמנכ"ל, לא תיפטרו ממני כל כך מהר כאלברט, אני אמשיך לבקר את הבית הזה, כי כמו שצוין פה, הבית הזה חשוב לי והוא ימשיך להיות חשוב.

אלברט סחרוביץ: אמרתי את זה ליושב ראש וגם למנכ"ל הנכנס, כל סוג של חפיפה וכל מה שיידרש אי פעם, עצה טובה והכוונה, אני אעמיד את עצמי לרשות הבית, כך צריך להיות.

אלברט סחרוביץ: שוב, תודה רבה.

משה גפני: אלברט, המנכ"ל לשעבר, תודה רבה.

משה גפני: כתוב על כהן גדול שהיה נכנס ויוצא בלי פגע – בכל אופן, אתה יוצא ואנחנו נפרדים ממך וכולם משבחים אותך, גם העובדים כמו שהודיה אמרה קודם.

משה גפני: זה חשוב מאוד – זה חשוב מאוד גם לעתיד, זה חשוב מאוד גם לעבר.

משה גפני: חשוב שאנחנו יכולים להיפרד מעובד מסור שהיה פה בראש המערכת המנהלית.

משה גפני: אני שמח.

משה גפני: אם היו לי התלבטויות אם לקיים את הישיבה הזאת, הישיבה הזאת הוכיחה לי שזאת הישיבה שצריך לעשות, ובאמת צריך לחשוב על זה בעתיד.

משה גפני: שיהיה לך בעזרת השם בהצלחה בכל מה שתעשה.

משה גפני: אדוני השר, שר הבריאות, אני מודה לך על זה שביום הקשה הזה, בתקופה הקשה הזאת, מצאת את הזמן הקצר הזה כדי להיפרד ממי שאתה הבאת.

יולי יואל אדלשטיין: הוא מצא בשבילי 19 שנים.

משה גפני: הרי שכנעת אותנו שנצביע בעדו.

יולי יואל אדלשטיין: נכון, ידעתי מה אני עושה.

משה גפני: אני מודה לחברים שהיו.

משה גפני: תודה רבה ושיהיה בהצלחה.

משה גפני: אני עכשיו מודיע על הפסקה של חמש דקות.

משה גפני: תודה רבה.